**Stortingets Næringskomite**

 Oslo, 10.10.2022

**Innspill til statsbudsjett 2022 fra FFA, forskningsinstituttene**

Vi viser til vår anmodning om å møte i komiteens budsjetthøring og vil med dette kommentere regjeringens budsjettforslag Programkategori 17.20 Forskning og innovasjon, Kap. 920 Norges Forskningsråd, post 50 og 51.

**Målretta forskningsinvesteringer og økt internasjonalt forskningssamarbeid er avgjørende for Norges omstillingskraft og bæreevne i krisetid**

Norge og verden er i krise. Krig i Ukraina, energimangel i Europa, kostnadsvekst og inflasjon gjør at vi har stor forståelse for at statsbudsjettet 2023 må være stramt. Samtidig må vi makte å møte klima- og miljøkrisen, som var hovedutfordringen før krigsutbruddet i februar 2022 og som ikke har blitt mindre. Det ti-året vi er inne i, blir avgjørende for hvordan livene våre blir i fortsettelsen og for hvilket samfunn vi overlater til kommende generasjoner. Vi må greie å omstille norsk økonomi, skape nye grønne arbeidsplasser, et rettferdig og bærekraftig velferdssamfunn og oppnå FNs bærekraftmål i 2030 og nullutslippssamfunn i 2050. Det krever at vi ikke reduserer investeringene i forskning og innovasjon, men tvert imot bruker fellesskapets midler mer effektivt og treffsikkert slik at forskningen tas i bruk og får samfunnseffekt.

I tråd med EU-kommisjonens anbefaling mener FFA at offentlig investering i forskning må økes til 1,25 % av BNP. Det vil tilsi et samlet budsjett til forskning og innovasjon på ca. 50 mrd. kr, mens regjeringen foreslår 43,6 mrd. kr i 2023, en reell nedgang på 476 mill kr. I Nærings- og fiskeridepartementets budsjett foreslås det å redusere forskningsinvesteringene med 5,6%. De helt nødvendige omstillingene i vårt samfunn vil kreve tung investering i næringsrettet og anvendt forskning og teknologiutvikling med tydelig retning mot lavutslipp, digitalisering, effektivisering og nye arbeidsmåter. Det kan ikke vente. For en rask utvikling og skalering av nye løsninger kreves et tett samarbeid mellom bedrifter, offentlige virksomheter og forskningsmiljø. Og det kreves at vi bruker offentlige virkemidler mer effektivt.

FFA vil framheve regjeringens satsing på å vri de offentlige virkemidlene mot mer grønn omstilling, europeisk forsknings- og innovasjonssamarbeid og Retur-EU som svært viktige i statsbudsjettet.

**FFA er godt fornøyd med følgende i budsjettforslaget:**

* Regjeringen foreslår å innrette 300 mill kr av midlene til Innovasjonsprosjekter i næringslivet mot prosjekter som har en plass på vei til lavutslippsamfunnet.
* Regjeringen foreslår å sette av 600 mill kr av de næringsretta virkemidlene til Grønn Plattform, derav 205 mill kr til ny konkurranseutlysning i Forskningsrådet for 2023-2025. Forskning og teknologiutvikling er avgjørende for å få til den omstillingen Perspektivmeldingen peker på for de neste 10 årene.
* Tidligere FORNY-programmet planlegges endret til en søkbar ordning i Forskningsrådet og hvor IP-eier har ansvaret for kommersialisering fra forskning og forventes bruke også egne midler i arbeidet.
* Det gis en ramme på 500 mill kr for Retur-EU, en resultatbasert del av grunnbevilgningen til instituttene og en ordning som gir forskingsinstituttene mulighet til å fortsette å hente hjem forskningsmidler fra EU og bringe norsk næringsliv og offentlig virksomhet til europeisk forsknings- og innovasjonssamarbeid. Én krone investert i Retur-EU gir to kroner direkte tilbake fra EU, og gir tilgang til ny kunnskap i samarbeidsprosjektene til verdi av ti kroner.
* Ocean Space Centre i Trondheim bygges. Senteret er avgjørende for å sikre fremtidig verdiskaping for Norge gjennom konkurransedyktige havromsnæringer.

**For å øke omstillingstakten mot det grønne skiftet, har FFA følgende konkrete forslag for 2023:**

* Grunnfinansieringen til de teknisk-industrielle forskningsinstituttene og de primærnæringsinstituttene under NFDs budsjett må minimum kompensere for konsumprisindeksen, dvs samlet økning minimum 18 mill kr på Kap.920, Norges Forskningsråd, post 50. Regjeringens forslag på ettårig økning 10 mill kr (2%) til TI-institutter og 3,5 mill (3%) økning til primærnæringsinstitutter, er nominelle økninger. En realnedgang i grunnfinansiering til forskningsinstituttene er det motsatte av OECDs anbefaling, som sier at den lave grunnfinansieringen til norske forskningsinstitutter representerer "lost opportunities" for norsk omstilling
* Styrk Næringsdepartementets Kap.920, post 50 Tilskudd til næringsretta forskning med 242 mill kr ut over regjeringens budsjettforslag, dvs en videreføring på 2022-nivå uten realnedgang. Innrett midlene mot treffsikre virkemidler som bygger samarbeid mellom bedrifter og forskningsmiljø, som for eksempel Senter for næringsretta innovasjon som innrettes mot lavutslippsamfunn, IPN mv. Forskningssamarbeid stimulerer næringslivets egen investering i forskning og gir høy multiplikatoreffekt av offentlige bevilgninger. Investering i næringsretta kunnskapsbygging blir avgjørende for å få til grønn og rettferdig omstilling til et trygt og bærekraftig nullutslippssamfunn.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 32 selvstendige non-profit forskningsinstitutter og -konsern som fyller kriteriene for grunnfinansiering fra sektordepartementene via Forskningsrådet. De utgjør til sammen 6500 årsverk og 11 mrd. kr i årlig omsetning, hvorav 1,3 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor. Studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og offentlige virksomheter og fungerer som akseleratorer for innovasjon og omstilling i samfunnet. Instituttene bygger bro mellom grunnleggende forskning og private og offentlige virksomheters behov for ny kunnskap og nye løsninger.*